Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca na odbore štátnej a európskej politiky vo vede a technike, Sekcia vedy a techniky, Ministerstvo školstva, vedy,  výskumu a športu SR
Ing. Ivan Bella, Ministerstvo obrany SR

2.  Zahraničná pracovná cesta:
štát/mesto: Nemecko / Berlín
Dátum: 2.-4.5.2012
Prijímajúca organizácia: European Space Operation Centre ESOC, súčasť Európskej vesmírnej agentúry ESA.
Účel cesty: účasť na medzinárodnej konferencii „ISS Symposium 2012“. Cestovné a pobytové náklady hradilo MŠVVŠ SR. 

3.  Rámcový program pobytu:

2.5.2012	6:20 cesta Bratislava–Schwechat, let Viedeň–Berlín, transfer do hotela
13:15 – 18:15 účasť na konferencii

3.5.2012	09:00 – 19:00 účasť na konferencii

4.5.2012 	09:00 – 12:00 účasť na konferencii
17:20 – let Berlín–Viedeň, cesta Schwechat–Bratislava

4.  Stručný priebeh rokovaní:
Konferencia „ISS Symposium 2012“ bola zorganizovaná za účelom stretnutia všetkých piatich participujúcich partnerov (americká NASA, ruský Roskosmos, európska ESA, japonská JAXA a kanadská CSA) projektu Medzinárodnej vesmírnej stanice ISS, zhrnutia najdôležitejších výsledkov výskumu a vývoja, ktorý bol vykonaný na jej palube ako aj návrh budúcich experimentov a aktivít, vzhľadom na schválenie financovania prevádzkovania stanice do roku 2020.
Medzi významných hostí konferencie patrili nemecký minister hospodárstva a techniky Philipp Rösler, poslanec nemeckého parlamentu a bývalý nemecký minister školstva a výskumu Heinz Riesenhuber, správca NASA Charles Bolden, generálny riaditeľ ESA J.J.Dordain, riaditeľ pilotovaných letov Roskosmosu Alexey Krasnov, viceprezident JAXA Kiyoshi Higuchi a generálny riaditeľ výskumu vesmíru CSA Gilles Leclerc. Odborné prednášky predniesli poprední svetoví vedci z oblasti fyziky, lekárskych vied, materiálového výskumu, priami účastníci kozmických letov (kozmonauti, astronauti) a pod.
Program konferencie bol rozdelený na tri dni, s hlavným prednáškovým dňom 3.5.2012. Prezentované boli mnohé zámery a výsledky výskumu a vývoja na palube stanice ISS, z viacerých oblastí. Medzi najvýraznejšie patrili nasledovné prezentácie:
1.	Fyzika:
o	V roku 2011 bol na palubu ISS inštalovaný prístroj AMS (Alpha Magnetic Spectrometer), určený pre pozorovania kozmického žiarenia vo veľmi vysokých energiách (rádovo v TeV). Účelom projektu je štúdium tmavej hmoty a antihmoty.
o	Podmienky mikrogravitácie na palube ISS umožňujú vývoj nových materiálov, napríklad zliatinové peny. Konkrétnou aplikáciou sú nové komponenty leteckých turbín, ktoré vďaka svojej polovičnej váhe prispievajú k menšej spotrebe paliva i produkcii CO2.
o	V rámci projektu ACES budú v roku 2015 na palubu ISS nainštalované veľmi presné céziové atómové hodiny pre využitie v relativistickej gravimetrii, výskum tmavej hmoty, meranie stability fyzikálnych konštánt, a pod.

2.	Vedy o živote (biológia, medicína, atď.)
o	Výskum a vývoj v oblasti technológie tzv. studenej plazmy poukazuje na jej mimoriadne efektívne antibakteriálne a dezinfekčné účinky. Vzhľadom na nárast rezistencie baktérií na súčasné antibiotiká predstavuje technológia studenej plazmy možnú alternatívu pre liečbu chronických kožných zápalov, ekzémov a pod., ale aj vývoj aplikácií pre dezinfekciu povrchov atď.
o	Dlhodobý pobyt kozmonautov v podmienkach mikrogravitácie spôsobuje rednutie kostí (osteoporózu), svalovú atrofiu ako i vývoj astmy, a to rádovo 10-100 násobne rýchlejšie než pri bežných pacientoch, zvýšená úroveň radiácie na palube ISS zároveň zvyšuje riziko vývoju rakoviny. Tieto skutočnosti umožňujú vývoj nových diagnostických i terapeutických metód pre spomenuté ochorenia pre využitie v bežnej medicínskej praxi.
3.	Monitorovanie Zeme a atmosféry
o	Na palube ISS bude nainštalované zariadenie pre monitorovanie celosvetovej námornej dopravy.
o	Ďalšie zariadenia sú venované výskumu meteorológie, pozorovanie búrok, predpovedanie a minimalizovanie následkov živelných pohrôm  a pod.

5.  Odporúčané závery:

Vedecký výskum a technologický vývoj vo vesmíre a pre vesmír poskytuje veľmi široké spektrum možností pre všetkých. Je v záujme Slovenskej republiky stať sa členskou krajinou ESA, nakoľko viaceré jej programy umožnia ďalší rozvoj výskumu a vývoja v oblastiach, ktoré sú na Slovensku kvalitné.  Dobrým príkladom je ESA-program s názvom ELIPS (European Programme for Life and Physical Sciences), realizovaný na palube stanice ISS, a ktorý je venovaný vedám o živote (biológia, medicína a pod.). V tejto oblasti dosiahla SR prostredníctvom ústavov SAV mimoriadne výsledky, predovšetkým v roku 1999 počas letu Ing. Ivana Bellu na ruskú vesmírnu stanicu MIR.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC
Slovensko získalo podrobné informácie o prebiehajúcich a plánovaných aktivitách ESA na palube stanice ISS.

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
				Ing. Ivan Bella, MO SR
Dátum: 			21. 5. 2012
Správu schválil:		RNDr. Marta Cimbáková, GR SVT

Doporučené internetové odkazy:

1.	Portál konferencie:
http://www.isssymposium2012.com/

2.	Program konferencie:
http://blogs.esa.int/iss-symposium2012/programme/ 

3.	Prezentácie z konferencie:
http://download.esa.int/HSO/issberlin_pdfs.zip